ดาวโจนส์,น้ำมันปิดพุ่งแรง/ทองลงเล็กน้อย
หุ้นดาวโจนส์ปิดพุ่ง 572.16 จุด ด้านราคาน้ำมันบวกแรง 2.26 ดอลลาร์ ทองลง 2.2 ดอลลาร์
6 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 31,496.30 จุด เพิ่มขึ้น 572.16 จุด หรือ +1.85% ขณะที่ดัชนี เอสแอนด์พี 500 ปิดที่ 3,841.94 จุด เพิ่มขึ้น 73.47 จุด หรือ +1.95% และดัชนี แนสแดค ปิดที่ 12,920.15 จุด เพิ่มขึ้น 196.68 จุด หรือ +1.55%
ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 500 จุดเมื่อวันที่ 5 มี.ค. หลังการซื้อขายที่เป็นไปอย่างผันผวน ตลาดได้แรงหนุนจากการเปิดเผยตัวเลขการจ้างงานนอกภาคเกษตรของสหรัฐที่เพิ่มขึ้นแข็งแกร่งเกินคาด ซึ่งเป็นสัญญาณที่บ่งชี้ว่า เศรษฐกิจสหรัฐฟื้นตัวขึ้นแล้วจากผลกระทบของโรคโควิด-19
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนเม.ย. พุ่งขึ้น 2.26 ดอลลาร์ หรือ 3.5% ปิดที่ 66.09 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนเม.ย. 2562 สัญญาน้ำมันดิบเบรนท์ (BRENT) ส่งมอบเดือนพ.ค. พุ่งขึ้น 2.62 ดอลลาร์ หรือ 3.9% ปิดที่ 69.36 ดอลลาร์/บาร์เรล ซึ่งเป็นระดับปิดสูงสุดนับตั้งแต่เดือนพ.ค. 2562 และในรอบสัปดาห์นี้ พุ่งขึ้น 7.7% โดยบวกขึ้นเป็นสัปดาห์ที่ 7 ติดต่อกัน
ราคาทองคำตลาดโคเม็กซ์ ส่งมอบเดือนเม.ย. ลดลง 2.2 ดอลลาร์ หรือ 0.13% ปิดที่ 1,698.50 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 5 มิ.ย. 2563